text: Fejlkøbte P-automater lukkes ned
  17 januar 2012 kl. 15.45
  Sytten parkeringsautomater i Fredericia er blevet en politisk farce. Kun to uger efter at de fejlindkøbte automater er indkøbt, sættes de nu ud af drift.
  Parkeringsautomaterne, der er sat op i Fredericia Kommune, har kostet 1,8 millioner kroner, men de lever ikke op til de krav, som byens politikerne har stillet.
  Nu lukkes automaterne ned, indtil de fungerer efter hensigten. Det fortæller borgmester i Fredericia Kommune, Thomas Banke(V), til TV SYD.
  Meningen med parkeringsautomaterne var blandt andet, at det skulle være muligt at betale efter forbrug med dankort.
  Systemet kendes fra andre, større byer og fungerer ved, at gæsten ved ankomst registrerer sit dankort i automaten. Når personen igen forlader parkeringspladsen "tjekker man ud" med samme kort som blev brugt ved ankomsten. 
  En embedsmand i kommunen havde dog ved en fejl bestilt automaterne uden denne funktion.
  
  Utilfreds med situationen
  Thomas Banke er meget vred over, at kommunen er endt i sådan en situation og siger, at det er en dårlig sag for kommunen. 
  Han understreger dog, at han ikke vil diskutere personalesager i medierne.
  - Der er ikke plads til flere fejl i den her sag, siger Thomas Banke til TV SYD.
  Kommunen sætter foreløbigt sorte sække over automaterne, indtil der findes en anden løsning på problemet.
  